按部至岚州怀旧
王思诚 (Yuan)
早涉卧虎泉，晓过飞燕堡。北来风泠泠，东升日杲杲。冰雪满髯须，鳞甲生衣袄。候官远相逢，村落饭一饱。南岭秀双松，亭亭荫危道。山深涧路滑，懔懔畏马倒。俄然得平地，深忧豁如埽。解鞍西岚城，畴昔一曾到。经今二十年，颜色嗟已老。念彼同襟人，聚散若萍草。各在天一涯，谁与脩旧好。作诗写孤怀，卮酒聊自劳。